Румен Ченков
Виждала си

chitanka.info

Виждала си падаща звезда,

от пистолет изстреляна ракета:

красиво цвете с бляскава следа,

а после — мрак над нощните полета.

Виждала си пенеста вълна,

изчезваща на пясъчния бряг,

виждала си златната луна,

закривана от облаците в мрак.

Така изчезна ти — прозрачен сън:

една от многото, които съм прегръщал.

Изчезна като чист камбанен звън,

на който само ехото отвръща.

А аз ще преоткривам любовта:

вълна ще замени вълната прежна.

Луната ще изплува и нощта

отново ще е светла и копнежна.

2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.